Dôvodová správa

Všeobecná časť

	Prehlbujúca sa demografická kríza na Slovensku i v Európe predstavuje z dlhodobého hľadiska najvážnejší problém pre Slovensko i Európu. 
	Podľa odborníkov má napriek narastajúcej imigrácii dôjsť k postupnému výraznému starnutiu slovenskej populácie a po zhruba 15 rokoch k postupnému znižovaniu počtu obyvateľov. Ekonomický rozmer problému spočíva v tom, že dôjde k výraznému nárastu počtu dôchodcov a k znižovaniu počtu ekonomicky aktívnych obyvateľov. Tieto zmeny so sebou prinášajú otázku finančnej udržateľnosti systémov dôchodkového a zdravotného zabezpečenia.

	Zásluhu na udržaní systémov dôchodkového a zdravotného zabezpečenia majú rodiny s deťmi, ktoré vychovávajú budúcich pracovníkov, financujúcich zo svojich odvodov poistného tieto systémy.

	Nepriaznivé demografické prognózy viedli pred niekoľkými rokmi k reforme dôchodkového zabezpečenia a k zavedeniu II. piliera.. Zavedenie II. piliera je logickým opatrením vyplývajúcim zo skutočnosti, že kvôli demografickej kríze nemožno očakávať udržanie medzigeneračnej solidarity, na ktorej je založený priebežný systém, v doterajšom rozsahu. II. pilier však nie je riešením demografickej krízy a jej ekonomických dôsledkov. 
	
	Rovnako ako princíp prvého piliera, tak i princíp II. piliera má i antipopulačné účinky. Čím viac detí má žena, tým je menší jej vlastný dôchodok. Tento paradox je potrebné odstrániť. Predkladaná právna úprava preto zavádza „rodičovský pilier“ dôchodkového zabezpečenia. 

	Princíp rodičovského piliera spočíva v tom, že časťou svojich odvodov poistného pracujúci občan prispieva na dôchodok vlastných rodičov. Tým sa zohľadňuje doteraz ignorovaný ekonomický prínos rodičovstva pre udržateľnosť systémov dôchodkového i zdravotného zabezpečenia. 

	Popri súčasnom starobnom dôchodku sa zavádza nový – starobný rodičovský dôchodok. Starobný dôchodok a starobný rodičovský dôchodok sú na sebe nezávislé v tom zmysle, že výška jedného nesmie ovplyvniť výšku druhého.
	Na starobný rodičovský dôchodok prispievajú občanovi jeho pracujúce deti časťou odvodov poistného. Sadzba odvodov na starobný rodičovský dôchodok je 4 %,  a to 2 % na každého z rodičov. Povinnosť prispievať rodičom na starobný rodičovský dôchodok začína vstupom do pracovného procesu a trvá 30 rokov. V prípade úmrtia jedného z rodičov sa celé 4 % odvádzajú na starobný rodičovský dôchodok druhého rodiča. V prípade úmrtia oboch rodičov alebo po uplynutí 30 rokov pacujúci občan odvádza poistné ako doteraz.

	Celková výška odvodov sa nemení. U osôb, ktoré odvádzajú rodičom na ich starobný rodičovský dôchodok a ktoré nie sú v II. pilieri, sa odvod do I. piliera znižuje o 4 %. U osôb, ktoré odvádzajú rodičom na ich starobný rodičovský dôchodok a sú v II. pilieri, sa odvod do I. piliera znižuje o 1% a odvod do II. piliera znižuje o 3 %. 

	Občania odvádzajú poistné na starobné rodičovské poistenie rodičom do Sociálnej poisťovne. Sociálna poisťovňa vedie registre rodičov potrebné na výkon starobného rodičovského poistenia.

	Zákon upravuje podmienky, za ktorých rodič stráca nárok na dávku starobného rodičovského dôchodku. Ide napr. o situácie, kedy sa dopustil trestného činu voči svojmu dieťaťu.
	Rovnaké právo ako rodič má i osvojiteľ.
	Zákon poisťuje občana automaticky proti niektorým udalostiam, ktoré ho môžu ukrátiť o starobný rodičovský dôchodok. Jedná sa o prípad úmrtia dieťaťa, prípad postihnutého dieťaťa, atď. V týchto prípadoch znížené poistné platí Sociálna poisťovňa.

	Podrobnosti o starobnom rodičovskom poistení ustanoví Ministerstvo práce, sociálnych vecí a rodiny všeobecne záväzným právnym predpisom.

	Demografická kríza vedie i v zahraničí k úvahám i k realizácii myšlienky uzákoniť časť dôchodku, ktorá sa odvíja od skutočnosti, či občan vychovával deti alebo nie. Ruská federácia pri narodení dieťaťa garantuje rodičom finančnú sumu, ktorú rodičia môžu použiť na viacero účelov. Jedným je i prilepšenie k dôchodku rodičov.
	Časť dôchodku, odvíjajúcu sa od skutočnosti, či občan vychovával deti alebo nie, navrhuje i správa „Starke familie“, ktorú vypracovala v roku 2005 skupina expertov pod vedením bývalého saského premiéra Kurta Biedenkopfa v Nadácii Roberta Boscha v Nemecku.
	 


























Osobitná dôvodová správa
K článku I :

k bodu 1:   
Na účely starobného rodičovského poistenia je nutné, aj vzhľadom na generálnu klauzulu upravenú v § 119a odsek 2) navrhovaného znenia, novelizovať pojem „starobné poistenie“ a to tak, že sa pod pojmom „starobné poistenie“ chápe „starobné poistenie a starobné rodičovské poistenie“.

k bodu 2:   
Starobné rodičovské poistenie nie je poistenie osoby, ktorá je dôchodkovo poistená, s výnimkou prípadu, kedy aj osoba majúca nárok na dávku starobného dôchodku je ešte dôchodkovo poistená a existujú osoby, ktorým je dávka starobného rodičovského dôchodku určená. Starobné rodičovské poistenie je poistenie rodiča alebo osvojiteľa. Ide o poistenie existujúce „popri“ starobnom poistení.

k bodu 3:   
Rovnako ako v bode 1 je nutné novelizovať pojem „starobný dôchodok“ a to tak, že sa pod pojmom „starobný dôchodok“ chápe „starobný dôchodok a starobný rodičovský dôchodok“.

k bodu 4:   
obdobne podľa bodu 3

k bodu 5:   
Ustanovením sa zavádza povinnosť platiť poistné starobné rodičovské poistenie osobe takto poistenej, ak zákon neustanovuje inak.

k bodu 6:   
V zmysle bodu 1 už starobné poistenie zahŕňa aj starobné rodičovské poistenie, no pre odstránenie prípadných nedorozumení vo výklade navrhovanej novely je stanovené, že ustanovenia už platného textu zákona sa primerane použijú aj na účely starobného rodičovského poistenia.

k bodu 7:   
Ustanovujú sa podmienky, za ktorých má osoba nárok na starobný rodičovský dôchodok. Prvou podmienkou je dovŕšenie dôchodkového veku a druhou je existencia osoby povinnej platiť poistné na starobné rodičovské poistenie alebo osoby, ktorá túto povinnosť v minulosti mala. Nie sú dotknuté ustanovenia o predčasnom starobnom rodičovskom dôchodku a ustanovenia, podľa ktorých platí poistné na starobné rodičovské poistenie štát.

k bodu 8:
Aj napriek generálnej klauzule podľa § 119a odsek 2) navrhovaného znenia je nutné vylúčiť niektoré ustanovenia odlišujúce sa svojim účelom od účelu starobného poistenia. Z toho dôvodu sa niektoré ustanovenia starobného poistenia nevzťahujú na starobné rodičovské poistenie. Podľa § 66 sa preto neurčuje suma starobného rodičovského dôchodku.



k bodu 9:
Z dôvodu predčasného starobného dôchodku sa zavádza predčasný starobný rodičovský dôchodok. Navrhované znenie textu ustanovuje, že poistenec má nárok na predčasný starobný rodičovský dôchodok, ak ku dňu, od ktorého žiada o jeho priznanie,
a) bol dôchodkovo poistený najmenej 15 rokov
b) chýbajú mu najviac dva roky do dovŕšenia dôchodkového veku a
c) osobe povinnej platiť na starobné rodičovské poistenie táto povinnosť trvá alebo trvala.
Nárok na predčasný starobný dôchodok podľa § 67 odsek 1 a 2 zákona  o sociálnom poistení a nárok na predčasný starobný rodičovský dôchodok podľa odseku 3 vzniká najskôr odo dňa podania žiadosti o predčasný starobný dôchodok. Žiadosť o predčasný starobný dôchodok môže poistenec podať v kalendárnom roku najviac dvakrát.

k bodu 10:
obdobne podľa bodu 8

k bodu 11:
Výška starobného rodičovského dôchodku sa odvíja od výšky príjmu osoby, ktorej povinnosť platiť poistné na starobné rodičovské poistenie trvá. Ak sa na základe dodatočného daňového priznania alebo na základe dodatočného platobného výmeru vydaného správcom dane zmení vymeriavací základ samostatne zárobkovo činnej osoby, z ktorého z ktorého už bola určená dávka starobného rodičovského dôchodku, zmena sumy dávky starobného rodičovského dôchodku sa vykoná od splátky dávky starobného rodičovského dôchodku splatnej po kalendárnom mesiaci, v ktorom osoba, ktorej povinnosť platiť poistné na starobné rodičovské poistenie táto povinnosť trvá alebo trvala
   a) bola povinná predložiť výpis z dodatočného daňového priznania Sociálnej poisťovni   
        alebo v ktorom nadobudol právoplatnosť dodatočný platobný výmer,
   b) doplatila poistné na starobné rodičovské poistenie, ak vymeriavací základ samostatne 
        zárobkovo činnej osoby zistený na základe dodatočného daňového priznania alebo na 
        základe dodatočného platobného výmeru je vyšší ako vymeriavací základ samostatne 
        zárobkovo činnej osoby, z ktorého bola povinná platiť poistné na starobné rodičovské
        poistenie.
Doterajší § 78a zákona o sociálnom poistení sa označuje ako § 78b.

k bodu 12:
obdobne podľa bodu 8

k bodu 13:
Nakoľko sa dávka garančného poistenia sa poskytuje v sume príslušného nároku zníženého o poistné výslovne uvedené v § 103 zákona o sociálnom poistení, je nutné tento výpočet doplniť o poistné na starobné rodičovské poistenie. Dávka garančného poistenia sa preto podľa § 102 ods. 1 písm. a) až h) poskytne v sume príslušného nároku zníženého o poistné na zdravotné poistenie, poistné na nemocenské poistenie, poistné na starobné poistenie, poistné na invalidné poistenie, poistné na poistenie v nezamestnanosti, ktoré je povinný platiť zamestnanec, poistné na starobné rodičovské poistenie, ktoré je povinný platiť zamestnávateľ, a preddavok na daň alebo daň z príjmov zo závislej činnosti a funkčných požitkov,  vypočítaných podľa podmienok platných v kalendárnom mesiaci, za ktorý zamestnancovi vznikol uvedený nárok


k bodu 14:
Vylúčenie platnosti ustanovení o starobnom rodičovskom poistení spod režimu dávky v nezamestnanosti vychádza zo zásady, že osoba neplatí poistné na starobné rodičovské poistenie v prípade, ak je nezamestnaná.

k bodu 15:
Starobné rodičovské poistenie je časovo obmedzené na dobu 30 rokov. V prípade ak je osoba nezamestnaná, doba 30 rokov neplynie. Tým nie sú dotknuté ustanovenia o dobrovoľnom starobnom rodičovskom poistení, ani ustanovenia o tom, že za niektoré osoby platí poistné na starobné rodičovské poistenie Sociálna poisťovňa alebo štát. 

k bodu 16:
Dávka starobného rodičovského poistenia patrí medzi dôchodkové dávky, avšak špecifická je aj tým, že osoba ktorá má povinnosť platiť toto poistné, ho platí v prospech svojich rodičov alebo osvojiteľov, poprípade rodiča alebo osvojiteľa. Osobe, ktorej je poistné na starobné rodičovské poistenie určené a je zamestnancom podľa tohto zákona alebo samostatne zárobkovou osobou, osoba, ktorá má povinnosť platiť poistné na starobné rodičovské poistenie, odvádza do Sociálnej poisťovne určené poistné. Toto poistné sa po splnení podmienok na vznik nároku na dôchodkovú dávku zúčtuje spolu s dávkou starobného dôchodku a vyplatí sa spolu celková dávka starobného dôchodku. 
Tým ale nezaniká povinnosť platiť poistné na starobné rodičovské poistenie osobe, ktorej táto povinnosť podľa zákona trvá. Takto platené poistné sa vypláca priamo rodičovi alebo osvojiteľovi podľa ním zvoleného spôsobu a nevypláca sa vopred, ale pozadu. Zúčtuje sa však v deň určený Sociálnou poisťovňou.

k bodu 17 a 18:
Dávka garančného poistenia sa poskytuje v sume príslušného nároku zníženého o poistné výslovne uvedené v § 103 zákona o sociálnom poistení (zníženého aj o poistné na starobné rodičovské poistenie). § 118 zákona upravuje prechod nároku na dávku. Z dôvodu špecifického prechodu nároku na dávku na viacero osôb v poradí, je nutné doplniť § 118 odsek 2 o druhú vetu, podľa ktorého „prechádza dávka garančného poistenia na manžela (manželku) a deti až po znížení dávky o  sumu dávky starobného rodičovského dôchodku. V prípade, ak dávka garančného poistenia prechádza na rodičov, dávka garančného poistenia sa o sumu dávky starobného rodičovského dôchodku neznižuje.“ Rovnako je nutné doplniť ustanovenie § 118 o odsek 5, v zmysle ktorého sa predchádzajúce odseky nevzťahujú na prechod nároku na dávku starobného rodičovského dôchodku a predčasného starobného rodičovského dôchodku. Je to nevyhnutné z toho dôvodu, že dávka starobného rodičovského dôchodku patrí rodičovi alebo osvojiteľovi, s výnimkou prípadu, kedy týchto osôb niet.

k bodu 19:
Zakotvujú sa osobitné ustanovenia o starobnom rodičovskom poistení. Týmto ustanoveniam je venovaná nová ôsma hlava prvej časti zákona o sociálnom poistení.

k §119a:
k odseku 1:
Starobné rodičovské poistenie je zabezpečenie príjmu rodiča alebo osvojiteľa v starobe a pre prípad úmrtia podľa tohto zákona.
k odseku 2:
Na starobné rodičovské poistenie sa vzťahujú ustanovenia tohto zákona, ak v tejto hlave nie je výslovne ustanovené inak. 

k §119b:
Poberateľ dávky
Poberateľom dávky starobného rodičovského dôchodku alebo dávky predčasného starobného rodičovského dôchodku je rodič alebo osvojiteľ osoby dôchodkovo poistenej podľa tohto zákona.

k §119c:
Platiteľ poistného na starobné rodičovské poistenie
k odseku 1:
Osobou povinnou platiť poistné na starobné rodičovské poistenie je podľa tohto zákona
a) zamestnávateľ za zamestnanca, 
b) povinne dôchodkovo poistená samostatne zárobkovo činná osoba,
c) dobrovoľne dôchodkovo poistená osoba,
d) štát, 
e) Sociálna poisťovňa.
k odseku 2:
Sociálna poisťovňa platí poistné na starobné rodičovské poistenie za fyzickú osobu, ktorá splnila podmienky nároku na dávku starobného dôchodku alebo predčasného starobného dôchodku a osoba ktorej sa dávka starobného rodičovského dôchodku vypláca, má na túto dávku nárok. To neplatí, ak je osoba za ktorú platí poistné na starobné rodičovské poistenie Sociálna poisťovňa, dôchodkovo poistená.
Ide o zakotvenie povinnosti Sociálnej poisťovni platiť poistné na starobné rodičovské poistenie za osobu, ktorá už poberá dávku starobného dôchodku alebo dávku predčasného starobného dôchodku v prípade existencie rodičov alebo osvojiteľov tejto osoby.
k odseku 3:
Suma poistného podľa odseku 2 sa určí percentuálnou sadzbou zo sumy starobného dôchodku osoby, za ktorú Sociálna poisťovňa platí poistné na starobné rodičovské poistenie.
k odseku 4:
Štát platí poistné na starobné rodičovské poistenie za osobu, ktorej by inak povinnosť platiť poistné na starobné rodičovské poistenie trvala alebo túto povinnosť mala, v prípade ak
a) táto osoba zomrela pred dovŕšením dôchodkového veku svojho života alebo
b) je v pracovnom alebo inom obdobnom pomere mimo územia Slovenskej republiky alebo
c) je invalidnou osobou podľa tohto zákona.
k odseku 5:
Sadzba poistného podľa odseku 4 písm. a) je
1. 1% zo všeobecného vymeriavacieho základu, ak osoba zomrie pred dovŕšením 18 roku veku svojho života
2. 2% zo všeobecného vymeriavacieho základu, ak osoba zomrie po dovŕšení 18 roku, ale  pred dovŕšením 30 roku veku svojho života
3. 3% zo všeobecného vymeriavacieho základu, ak osoba zomrie po dovŕšení 30 roku, ale pred dovŕšením 45 roku veku svojho života
4. 4% zo všeobecného vymeriavacieho základu, ak osoba zomrie po dovŕšení 45 roku, ale pred dovŕšením dôchodkového roku veku svojho života.
Ustanovením štát „poistí“ rodičovi alebo osvojiteľovi náhradu poistného na starobné rodičovské poistenie v prípade úmrtia osoby, ktorej by inak povinnosť platiť toto poistné trvala.
k odseku 6:
Sadzba poistného podľa odseku 4 písm. b) je 2% zo všeobecného vymeriavacieho základu podľa tohto zákona.
Ustanovenie motivuje štát k tvorbe pracovných miest na území Slovenskej republiky a prispieva k náhrade poistného na starobné rodičovské poistenie. Štát však môže medzinárodnou zmluvou upraviť režim tohto paragrafu.
k odseku 7:
Sadzba poistného podľa odseku 4 písm. c) je
      1. 1% zo všeobecného vymeriavacieho základu, ak má osoba pokles schopnosti 
            vykonávať zárobkovú činnosť nad 40% do 50% v porovnaní so zdravou fyzickou 
            osobou
      2. 2% zo všeobecného vymeriavacieho základu, ak má osoba pokles schopnosti 
            vykonávať zárobkovú činnosť nad 50% do 60% v porovnaní so zdravou fyzickou 
            osobou
      3. 3% zo všeobecného vymeriavacieho základu, ak má osoba pokles schopnosti 
            vykonávať zárobkovú činnosť nad 60% do 70% v porovnaní so zdravou fyzickou 
            osobou
      4. 4% zo všeobecného vymeriavacieho základu, ak má osoba pokles schopnosti 
            vykonávať zárobkovú činnosť nad 70% v porovnaní so zdravou fyzickou 
            osobou.
Ustanovením štát poskytuje rodičovi alebo osvojiteľovi náhradu poistného na starobné rodičovské poistenie v prípade invalidity osoby.
k odseku 8:
Ustanovenie odseku 4 písm. b) a odseku 7 sa nepoužije, ak je medzinárodnou zmluvou ktorou je Slovenská republika viazaná, stanovené inak.
k odseku 9:
Ak poistné na starobné rodičovské poistenie platí alebo platilo viacero osôb, suma starobného rodičovského dôchodku sa za každú takúto osobu spočítava. Existencia viacerých osôb platiacich poistné na starobné rodičovské poistenie prispeje k zvýšeniu celkovej sumy dôchodkovej dávky.

k §119d:
Sadzba poistného na starobné rodičovské poistenie
k odseku 1:
Sadzba poistného na starobné rodičovské poistenie je pre
a) zamestnávateľa za zamestnanca, ktorý nie je sporiteľ podľa osobitného predpisu, 4% z vymeriavacieho základu,
b) povinne dôchodkovo poistenú samostatne zárobkovo činnú osobu, ktorá nie je sporiteľ podľa osobitného predpisu, 4% z vymeriavacieho základu,
c) dobrovoľne dôchodkovo poistenú osobu, ktorá nie je sporiteľ podľa osobitného predpisu, 4% z vymeriavacieho základu,
d) štát za fyzické osoby uvedené v § 128 ods. 5, ktoré nie sú sporitelia podľa osobitného predpisu, 4% z vymeriavacieho základu,
e) Sociálnu poisťovňu za poberateľov úrazovej renty priznanej podľa § 88, ktorí do 31. júla 2006 nedovŕšili dôchodkový vek alebo im nebol priznaný predčasný starobný dôchodok, a ktorí nie sú sporitelia podľa osobitného predpisu, 4% z vymeriavacieho základu,
k odseku 2:
Sadzba poistného na starobné rodičovské poistenie je pre
a) zamestnávateľa za zamestnanca, ktorý je sporiteľ podľa osobitného predpisu, 4% z vymeriavacieho základu,
b) povinne dôchodkovo poistenú samostatne zárobkovo činnú osobu, ktorá je sporiteľ podľa osobitného predpisu, 8% z vymeriavacieho základu,
c) dobrovoľne dôchodkovo poistenú osou, ktorá je sporiteľ podľa osobitného predpisu, 8% z vymeriavacieho základu,
d) štát za fyzické osoby uvedené v § 128 ods. 5, ktoré sú sporitelia podľa osobitného predpisu, 8% z vymeriavacieho základu,
e) Sociálnu poisťovňu za poberateľov úrazovej renty priznanej podľa § 88, ktorí do 31. júla 2006 nedovŕšili dôchodkový vek alebo im nebol priznaný predčasný starobný dôchodok, a ktorí sú sporitelia podľa osobitného predpisu, 8% z vymeriavacieho základu.
Celková výška odvodového zaťaženia sa nemení. Osobitným predpisom je zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov.


k §119e:
Rozdelenie sadzby poistného na starobné rodičovské poistenie a prechod nároku na dávku
k odseku 1:
Na každého poistenca pripadá polovica sadzby poistného na starobné rodičovské poistenie. Ak rodič alebo osvojiteľ zomrel po uplatnení nároku na dávku starobného rodičovského dôchodku alebo predčasného starobného rodičovského dôchodku a nároku na jej výplatu a v prípadoch podľa §119j odsek 1 písm. b) zákona o sociálnom poistení, prechádzajú nároky na sumy splatné ku dňu smrti tejto osoby v plnej miere priamo na druhého rodiča alebo osvojiteľa. Ustanovením sa deklaruje fakt, že dávka starobného rodičovského dôchodku je viazaná na osobu rodiča alebo osvojiteľa.
k odseku 2:
V prípade úmrtia oboch rodičov alebo osvojiteľov sa poistné starobného rodičovského poistenia pripočítava k starobnému poisteniu osoby, ktorej by inak povinnosť platiť poistné na starobné rodičovské poistenie na zomrelé osoby trvala.
V prípade úmrtia oboch rodičov alebo osvojiteľov sa poistné starobného rodičovského poistenia dostáva do režimu podľa doteraz platných predpisov a pripočítava sa k starobnému poisteniu osoby, ktorej by inak povinnosť platiť poistné na starobné rodičovské poistenie na zomrelé osoby trvala
k odseku 3:
Nárok na dávku starobného rodičovského dôchodku a dávku predčasného starobného rodičovského dôchodku nie je predmetom dedičstva; 

k §119f:
Zmena v osobe osvojiteľa
Ak na základe rozhodnutia súdu podľa zákona č. 36/2005 Z. z. o rodine a o zmene a doplnení niektorých zákonov v znení neskorších predpisov dôjde k zmene v osobe osvojiteľa, účinky starobného rodičovského poistenia voči pôvodnému osvojiteľovi ostávajú ku dňu nadobudnutia právoplatnosti rozhodnutia o osvojení  zachované.
Rozhodnutím súdu môže dôjsť k zmene v osobe osvojiteľa. Na ochranu osvojiteľa, ktorého súd zbavil postavenia osvojiteľa sa ustanovuje, že účinky starobného rodičovského poistenia voči tomuto osvojiteľovi ostávajú ku dňu nadobudnutia právoplatnosti rozhodnutia o osvojení  zachované.

k §119g:
Vznik a zánik starobného rodičovského poistenia
k odseku 1:
Vznik a zánik povinného starobného rodičovského poistenia sa viaže na vznik a zánik povinného dôchodkového poistenia. V prípade dobrovoľného dôchodkového poistenia vzniká povinnosť platiť poistné na starobné rodičovské poistenie odo dňa prihlásenia sa na toto poistenie, najskôr odo dňa podania prihlášky, a zaniká dňom odhlásenia sa z tohto poistenia, najskôr odo dňa podania odhlášky.
k odseku 2:
Ak došlo k zániku povinného alebo dobrovoľného dôchodkového poistenia, zaniká aj povinnosť platiť poistné na starobné rodičovské poistenie.

k §119h:
Účasť osoby poberajúcej invalidný dôchodok na starobnom rodičovskom dôchodku
k odseku 1:
Osoba poberajúca invalidný dôchodok nie je v časti výšky invalidného dôchodku povinná platiť poistné na starobné rodičovské poistenie.
Za invalidnú osobu platí poistné na starobné rodičovské poistenie štát v zmysle § 119c navrhovaného znenia. Tým však nie je vylúčené dobrovoľné starobné rodičovské poistenie.
k odseku 2:
Osobe poberajúcej invalidný dôchodok vzniká z výšky invalidného dôchodku povinné starobné rodičovské poistenie odo dňa prihlásenia sa na toto poistenie, najskôr odo dňa podania prihlášky, a zaniká dňom odhlásenia sa z tohto poistenia, najskôr odo dňa podania odhlášky. Týmto nie sú dotknuté ustanovenia o povinnom starobnom rodičovskom poistení.
k odseku 3:
Ustanovenia §119c odsek 4 písm. c a odseku 7 tým nie sú dotknuté.

k §119i :
Vylúčenie súbehu starobného rodičovského dôchodku
Starobný rodičovský dôchodok je vylúčený zo súbehu podľa ustanovenia § 81 zákona o sociálnom poistení.

k §119j :
Zánik a vylúčenie nároku na dávku starobného rodičovského dôchodku
k odseku 1:
Nárok na dávku starobného rodičovského dôchodku alebo dávku predčasného starobného rodičovského dôchodku zaniká a nárok na dávku starobného rodičovského poistenia alebo dávku predčasného starobného rodičovského dôchodku nevzniká, ak bol rodič alebo osvojiteľ osoby, ktorej povinnosť platiť poistné na starobné rodičovské poistenie trvá alebo ktorej povinnosť platiť poistné na starobné rodičovské poistenie vznikne v budúcnosti, právoplatne odsúdený za trestný čin
a) úkladnej vraždy podľa § 144 alebo vraždy podľa §145 Trestného zákona, ak bol takýto trestný čin spáchaný na osobe druhého rodiča alebo osvojiteľa
b) znásilnenia podľa § 199, sexuálneho násilia podľa § 200, sexuálneho zneužívania podľa § 201, odloženia dieťaťa podľa § 205, opustenia dieťaťa podľa § 206, zanedbania povinnej výživy podľa § 207, týrania blízkej osoby a zverenej osoby podľa § 208, únosu podľa § 209 alebo § 210, ohrozovania mravnej výchovy mládeže podľa § 211 Trestného zákona, ak bol takýto trestný čin spáchaný na osobe, ktorej povinnosť platiť poistné na starobné rodičovské poistenie trvá alebo túto povinnosť mala alebo ktorej  táto  povinnosť vznikne v budúcnosti.
Ustanovenie určuje podmienky, na základe ktorých zaniká alebo nevzniká rodičovi alebo osvojiteľovi nárok na dávku starobného rodičovského dôchodku. Podmienky sa delia podľa toho či bol rodič alebo osvojiteľ osoby, ktorej povinnosť platiť poistné na starobné rodičovské poistenie trvá alebo trvala alebo ktorej povinnosť platiť poistné na starobné rodičovské poistenie vznikne v budúcnosti, právoplatne odsúdený za trestný čin, ktorý bol spáchaný 
1. na osobe druhého rodiča alebo osvojiteľa s uvedeným výpočtom trestných činov
2. na osobe, ktorej povinnosť platiť poistné starobného rodičovského poistenia trvá alebo  
    alebo túto povinnosť mala alebo ktorej  táto  povinnosť vznikne v budúcnosti s uvedeným 
    výpočtov trestných činov.
k odseku 2:
Ak došlo podľa § 93 zákona č. 300/2005 Z. z. Trestný zákon v znení neskorších predpisov k zahladeniu odsúdenia poistenca, účinky starobného rodičovského poistenia sa obnovujú ku dňu zahladenia odsúdeného poistenca.
k odseku 3:
Povinnosť platiť poistné na starobné rodičovské poistenie zaniká uplynutím doby 30 rokov. Po uplynutí doby podľa prvej vety sa poistné starobného rodičovského poistenia pripočítava k starobnému poisteniu osoby, ktorej by inak povinnosť platiť poistné na starobné rodičovské poistenie trvala; tým nie sú dotknuté ustanovenia o dobrovoľnom dôchodkovom poistení.
Starobné rodičovské poistenie je časovo obmedzené, a to na dobu 30 rokov. Podmienky, na základe ktorých doba 30 rokov neplynie sú upravené v odseku 4. Ustanovenia o dobrovoľnom starobnom rodičovskom poistení nie sú dotknuté.
k odseku 4:
Fyzickej osobe povinnej platiť poistné na starobné rodičovské poistenie doba podľa odseku 3 neplynie, ak počas tejto doby 
a) nie je zamestnancom podľa § 4 tohto zákona
b) nie je samostatne zárobkovo činnou osobou podľa § 5 tohto zákona
c) nie je dobrovoľne dôchodkovo poistenou osobou podľa tohto zákona
d) nie je fyzickou osobou, za ktorú platí podľa tohto zákona poistné na starobné rodičovské poistenie štát
e) nie je fyzickou osobou, za ktorú platí tohto zákona poistné na starobné rodičovské poistenie Sociálna poisťovňa.
Ustanovením sa zakotvujú podmienky na základe ktorých doba 30 rokov na starobné rodičovské poistenie neplynie.

k 119k :
Lehota na výplatu dávky starobného rodičovského dôchodku
Dávka starobného rodičovského dôchodku sa vypláca mesačne pozadu. Zúčtuje a vyplatí sa spolu s ostatnými dávkami na ktoré vznikol nárok v deň splatnosti určenom Sociálnou poisťovňou.
Primerane k výkladu bodu 16.

k §119l :
Ak došlo ku konaniu podľa zákona č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov, osoba, ktorej povinnosť platiť poistné na starobné rodičovské poistenie trvá alebo trvala, môže oznámiť Sociálnej poisťovni, že poistné na starobné rodičovské poistenie sa platí len v prospech jedného rodiča alebo osvojiteľa.
V rámci vyživovacích vzťahov podľa zákona č. 36/2005 Z. z. o rodine a o zmene a doplnení niektorých zákonov v znení neskorších predpisov môže dôjsť k situáciám, kedy osoba voči ktorej vyživovacia povinnosť smeruje, uplatní svoje právo a na základe návrhu na vykonanie exekúcie bude výživné vymáhané od osoby, ktorá vyživovaciu povinnosť má. Z toho dôvodu je právom osoby, ktorá si oprávnene uplatnila svoje právo návrhom na vykonanie exekúcie, aby mohla na základe oznámenia Sociálnej poisťovni určiť, že poistné na starobné rodičovské poistenie sa platí len v prospech jedného rodiča alebo osvojiteľa.

k 119m :
Ustanovenia zákona o sociálnom poistení o starobnom rodičovskom poistení sa nevzťahujú na príplatok za štátnu službu k dôchodku podľa § 108a a 108b zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov; vianočný príspevok podľa zákona č. 592/2006 Z. z. o poskytovaní vianočného príspevku niektorým poberateľom dôchodku a o doplnení niektorých zákonov; a príplatok k dôchodku podľa zákona č. 274/2007 Z. z. o príplatku k dôchodkom politickým väzňom.

k 119n :
Ak má rodič alebo osvojiteľ osoby, ktorej povinnosť platiť poistné na dôchodkové rodičovské poistenie trvá alebo trvala, za to, že sa dávka starobného rodičovského dôchodku sa vypláca v nižšej výške ako zákonnej výške, môže podať podnet Sociálnej poisťovni, aby písomne vyzvala túto osobu na preukázanie skutočností rozhodujúcich na vznik dávky a výšku dávky.

k §119o :
Podrobnosti o starobnom rodičovskom poistení ustanoví Ministerstvo práce, sociálnych vecí a rodiny Slovenskej republiky po dohode so Sociálnou poisťovňou všeobecne záväzným právnym predpisom.

k bodu 20:
Poistné na starobné rodičovské poistenie neplatí zamestnanec. Platiteľom poistného na starobné rodičovské poistenie ja zamestnávateľ.

k bodu 21:
Je nutné upraviť znenie § 129 odsek 1 zákona o sociálnom poistení. Nakoľko pojem „starobné poistenie“ už v sebe v zmysle novelizovaného znenia § 2 písm. b) bode 1  obsahuje pojem „starobného rodičovského poistenia“, poistené na starobné rodičovské poistenie sa po dovŕšení dôchodkového veku alebo splnení podmienok na vznik nároku na predčasný starobný dôchodok poukazuje a vypláca priamo osobe, ktorej je toto poistné určené.

k bodu 22 až 31:
Z dôvodu vzniku „štvrtého piliera“ starobného rodičovského poistenia a úmyslu viac nezaťažiť odvodové zaťaženie obyvateľstva je potrebné znížiť sadzby  poistného na starobné poistenie o sadzbu starobného rodičovského poistenia podľa toho, či je osoba, ktorej povinnosť platiť poistné na starobné rodičovské poistenie trvá alebo trvala, sporiteľom podľa zákona č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov. Sadzba poistného na starobné poistenie sa mení osobám, ktorým je stanovená povinnosť platiť poistné na starobné rodičovské poistenie. 



k bodu 32:
Ustanovením sa upravuje spôsob poukazovania a vyplácania dávky starobného rodičovského poistenia. V zmysle ustanovenia sa po dovŕšení dôchodkového veku alebo splnení podmienok na vznik nároku na predčasný starobný rodičovský dôchodok dávka starobného rodičovského dôchodku alebo predčasného starobného rodičovského dôchodku poukazuje priamo poistencovi podľa § 117 zákona o sociálnom poistení.

k bodu 33:
Ak sa na základe dodatočného daňového priznania alebo na základe dodatočného platobného výmeru vydaného správcom dane zmení vymeriavací základ samostatne zárobkovo činnej osoby, poistné starobného rodičovského poistenia sa platí zo zmeneného vymeriavacieho základu od prvého dňa kalendárneho mesiaca nasledujúceho po predložení dodatočného daňového priznania správcovi dane alebo po uplynutí právoplatnosti dodatočného platobného výmeru

k bodu 34:
Rozpočet Sociálnej poisťovne je treba z dôvodu vzniku starobného rodičovského poistenia upraviť v § 158 týkajúceho sa jej rozpočtu . A to v písm. b) kde „základný fond starobného poistenia“ sa nahrádza pojmom „základný fond starobného poistenia a starobného rodičovského poistenia“. Generálnou klauzulu sa zavádza všeobecná subsidiarita starobného rodičovského poistenia pod starobné poistenie, ak nie je stanovené inak, no vzhľadom na potenciálne výkladové nejasnosti je potrebné čo najpresnejšie upraviť zákonné znenie textu.

k bodu 35:
Rovnako ako v bode 34 je nutné upraviť znenie základného fondu starobného poistenia. Keďže sa neustanovuje základný fond starobného rodičovského poistenia, základný fond starobného poistenia je určený aj na výplatu starobného rodičovského dôchodku. Pojem „starobný dôchodok“ sa preto nahrádza slovami „starobný dôchodok a starobný rodičovský dôchodok“

k bodu 36:
Rovnako ako v bode 35.

k bodu 37:
Podobne ako v bode 35. Základný fond starobného poistenia je tvorený aj z poistného na starobné rodičovské poistenie.

k bodu 38:
Starobné rodičovské poistenie je zabezpečenie príjmu rodiča alebo osvojiteľa v starobe a pre prípad úmrtia podľa tohto zákona. Sociálna poisťovňa preto musí viesť register osôb, ktorým je starobné rodičovské poistenie určené. Tými osobami sú rodič alebo osvojiteľ. V súčinnosti s príslušnou matrikou je Sociálna poisťovňa povinná register zaviesť v súvislosti s bodom 45 navrhovanej novely do 01.mája 2010.

k bodu 39:
Nakoľko starobné rodičovské poistenie je poistenie, ktoré je určené inej osobe ako tej, ktorá ho platí (aj keď za niektoré osoby platí toto poistné zamestnávateľ, štát alebo Sociálna poisťovňa) alebo ktorá ho platila, ustanovenia zákona týkajúce sa povinností poistenca je nutné upraviť tak, aby sa na účely starobné rodičovského poistenca týkali osoby, ktorej povinnosť platiť poistné na starobné rodičovské poistenie trvá alebo trvala.

k bodu 40:
V súvislosti s bodom 38 navrhovanej novely je nutné stanoviť aj povinnosť obci, ktorá vedie matriku, na základe ktorej bude povinná zaslať ústrediu oznámenie o rodičovstve a oznámenie o osvojení.

k bodu 41:
V podaniach adresovaných Sociálnej poisťovni sú osoby povinné uvádzať identifikačné číslo sociálneho zabezpečenia osoby, ktorej sa podanie týka. Na účely starobného rodičovského poistenia je identifikačným číslom sociálneho zabezpečenia identifikačné číslo rodiča, ktorého sa úradná vec týka

k bodu 42:
Podobne ako v bode 41 navrhovaného znenia je potrebné vylúčiť zodpovednosť rodiča alebo osvojiteľa z prípadnej zodpovednosti za spôsobenú škodu, nakoľko rodič alebo osvojiteľ je len príjemca dávky starobného rodičovského poistenia. Podľa § 119n môže rodič alebo osvojiteľ osoby, ktorej povinnosť platiť poistné na dôchodkové rodičovské poistenie trvá alebo trvala,  podať podnet Sociálnej poisťovni, aby písomne vyzvala túto osobu na preukázanie skutočností rozhodujúcich na vznik dávky a výšku dávky, ak má za to, že sa dávka starobného rodičovského dôchodku sa vypláca v nižšej výške ako zákonnej výške.

k bodu 43:
Podľa § 119c navrhovaného znenia platí za niektoré osoby poistné na starobné rodičovské poistenie štát. Tieto prostriedky sa poskytujú na osobitný účet Sociálnej poisťovni.

k bodu 44:
V súvislosti s navrhovaným bodom 38 ja Sociálna poisťovňa povinná do nadobudnutia účinnosti tohto zákona zaviesť register rodičov a osvojiteľov. Účinnosť tohto znenia je ustanovená na 1.decembra 2010.

k bodu 45:
Upravuje účinnosť ustanovenia § 293be navrhovaného znenia, ktoré nadobúda účinnosť dňa  1. decembra 2010.


k článku II :

k bodu 1:
Rovnako ako v bode 1 novelizovaného znenia zákona o sociálnom poistení je nutné novelizovať zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov, konkrétne vo všeobecnej definícií pojmu „výsluhové zabezpečenie“ a to tak, že sa pod pojmom „výsluhové zabezpečenie“ chápe „výsluhové zabezpečenie a výsluhové rodičovské zabezpečenie“.

k bodu 2:
Zakotvujú sa osobitné ustanovenia o výsluhovom rodičovskom zabezpečení.

k §68a :
Osobitné ustanovenia o výsluhovom rodičovskom zabezpečení
k odseku 1:
Výsluhové rodičovské zabezpečenie je zabezpečenie príjmu rodiča alebo osvojiteľa v starobe a pre prípad úmrtia podľa tohto zákona.
k odseku 2:
Na výsluhové rodičovské zabezpečenie sa primeranie použijú ustanovenia o starobnom rodičovskom poistení podľa zákona o sociálnom poistení. 
k odseku 3:
Podrobnosti o výsluhovom rodičovskom zabezpečení ustanoví Ministerstvo vnútra po dohode s Policajným zborom Slovenskej republiky, Ministerstvom spravodlivosti Slovenskej republiky, Zborom väzenskej a justičnej stráže Slovenskej republiky, Slovenskou informačnou službou, Národným bezpečnostným úradom, Ministerstvom dopravy, pôšt a telekomunikácií Slovenskej republiky, Železničnou políciou, Ministerstvom financií Slovenskej republiky, Colným riaditeľstvom Slovenskej republiky a Ministerstvom obrany Slovenskej republiky všeobecne záväzným právnym predpisom.
Prípadné vzťahy neupravené subsidiaritou podľa odseku 2 navrhovaného znenia budú predmetom úpravy všeobecne záväzného právneho predpisu vydaného podľa odseku 3.
k odseku 4:
V ustanoveniach určujúcich práva a povinnosti Sociálnej poisťovni má služobný úrad a ministerstvo postavenie Sociálnej poisťovne a služobný úrad alebo ministerstvo sa posudzuje ako Sociálna poisťovňa.


k bodu 3:
Podobne ako v bodoch 22 až 31 navrhovaného znenia novely je z dôvodu vzniku „štvrtého piliera“ starobného rodičovského poistenia a úmyslu viac nezaťažiť odvodové zaťaženie obyvateľstva potrebné znížiť sadzbu poistného na výsluhový dôchodok o sadzbu starobného rodičovského poistenia. 

k bodu 4:
Z dôvodu osobitného právneho predpisu, ktorý rieši otázku sociálneho zabezpečenia policajtov a vojakov je potrebné upraviť otázku výsluhového rodičovského zabezpečenia jednak už vykonanou úpravou (§ 68a odsek 2 navrhovaného znenia) a jednak osobitnými ustanoveniami zaoberajúcimi sa samostatnou úpravou práv a povinností služobného úradu a služobného orgánu. Takou povinnosťou je aj evidencia na účely výsluhového rodičovského zabezpečenia, ktorá zahŕňa aj údaje o rodičovstve a osvojení.


K článku III :

k bodu 1:
V zmysle § 108 zákona č. 36/2005 Z. z. o rodine a o zmene a doplnení niektorých zákonov v znení neskorších predpisov sa osvojiteľ zapíše v matrike namiesto rodiča osvojenca na základe oznámenia súdu.
Doplnením § 108 o odsek 2 sa ustanovuje povinnosť súdu oznámiť ústrediu Sociálnej poisťovne vznik a zánik osvojenia a zmenu v osobe osvojenca alebo osvojiteľa.





K článku IV :

k bodom 1 až 5:
Podobne ako v zákone č. 461/2003 Z. z. o sociálnom poistení v znení neskorších predpisov, v zákone č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov je nevyhnutné z dôvodu zavedenia starobného rodičovského poistenia novelizovať sadzby príspevkov na starobné dôchodkové sporenie. Sadzba príspevkov do tzv. druhého piliera sa znižuje o 3%. 
Uvedené zníženie sadzieb príspevkov vychádza zo zásady viac nezaťažiť odvodové zaťaženie obyvateľstva.


K článku V :

Upravuje účinnosť zákona na 1. januára 2011.

































Doložka zlučiteľnosti právneho predpisu s právom Európskych spoločenstiev a právom Európskej únie

1.       	Predkladateľ právneho predpisu: 
Poslanci Národnej rady Slovenskej republiky Vladimír Palko, František Mikloško,   Pavol Minárik a Rudolf Bauer
	
2.       	Názov právneho predpisu:	
Zákon o zmene a doplnení niektorých zákonov (zákon o starobnom rodičovskom poistení a výsluhovom rodičovskom zabezpečení) 
3.	Problematika návrhu právneho predpisu:
1. nie je upravená v práve Európskych spoločenstiev: 	- primárnom,
									- sekundárnom,
1. nie je upravená v práve Európskej únie:			- primárnom
									- sekundárnom,
1. nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Vzhľadom na vnútroštátny charakter navrhovaného právneho predpisu nie je potrebné vyjadrovať sa k bodom 4 až 6 doložky zlučiteľnosti.


Zhodnotenie finančných, ekonomických, environmentálnych vplyvov 
a vplyvov na zamestnanosť
	
Navrhovaná úprava nebude mať vplyv na zamestnanosť, na podnikateľské prostredie, na rozpočet verejnej správy, ani na životné prostredie.

